दरभंगा : मैथिली साहित्यमे आचार्य सोमदेव क अवदान महत्वपूर्ण अछि। ओ बहुतो विधामे रचना केलनि। बहुतो कालजयी रचनासँ साहित्य केँ समृद्ध केलनि। इ बात मैथिली वरिष्ठ साहित्यकार प्रो॰ भीमनाथ झा कहलनि। बीतल रवि केँ ओ मिथिलांचल विकास परिषद्क तत्वावधानमे आचार्यक 79म जन्म दिवस पर आयोजित सोमदेव व्यक्तित्व आ कृतित्व विषयक परिचर्चामे मुख्य वक्ताक रुपे बाजि रहल छलथि। प्रो॰ झा कहलनि जे इतिहासकार डा॰ जयकांत मिश्र सोमदेव केँ प्रथम श्रेणीमे स्थान देने छथि। रामनरेश साहु निर्मोही केर अध्यक्षतामे परिषदक महासचिव कमलेश झा हुनक व्यक्तित्व पर बजला। मौका पर डा॰ श्रवण कुमार चौधरी, शौकत खलील, हेँमत कुमार, विधानंद चौधरी, विनोद कुमार, हीरालाल सहनी आचार्य केँ दीर्घायु होएबाक कामना केलनि। 